
Joghurt kultúrák tejsavbaktériumainak műszeres analitikai módszerekkel történő azonosítása és tipizálása

Kutatásom során célom volt kereskedelmi forgalomban beszerezhető joghurtokból
tejsavbaktériumokat izolálni, majd ezeket az izolátumokat MALDI-TOF MS segítségével faj
szinten azonosítani. Az azonosítást követően, a különböző termékekben megtalálható, és
azonos fajba tartozó baktériumok közötti fenotípusos különbségeket vizsgáltam. A törzsi
szinten történő szétválasztásra egy FT-IR készléket alkalmaztam. Az izolátumok antibiotikum
rezisztenciáját korongdiffúziós teszttel végeztem MRS táptalajon, négy különböző
hatásmechanizmusú antibiotikummal. Vizsgálni kívántam még, hogy a telepmorfológiai
különbségek megfeleltethetők-e faj-, illetve törzsszintű különbségeknek. Továbbá
összefüggést kerestem az antibiotikum rezisztencia és az FT-IR mérési eredmények között.

Az általam vizsgált termékekből 5 tejsavbaktérium fajt azonosítottam a MALDI-TOF MS
segítségével, melyek a Streptococcus salivarius ssp. thermophilus, Lactobacillus delbrueckii,
Lacticaseibacillus rhamnosus, Lactiplantibacillus plantarum, Lactobacillus acidophilus
voltak. Az eredmények alapján nem találtam érdemi különbséget a felhasznált starterfajok
összetételében a gyártók egyes termékeinek összehasonlításakor. Az FT-IR törzstipizálási
eredmények arra engednek következtetni, hogy a termékgyártók a legtöbb esetben
ugyanazokat a starter törzseket használják a különböző termékek előállításához.

Az antibiotikum vizsgálat során az antibiotikum korongok körül kialakult gátlási zónák
átmérőjét mértem. A sejtfalszintézist gátló antibiotikumok esetén az eredmények korreláltak
az FT-IR eredményekkel. Ezzel szemben a fehérje szintézist gátló antibiotikumok esetén
nagyobb volt az eredmények változatossága, több rezisztens, illetve átmeneti érzékenységű
izolátum volt a vizsgáltak között, így itt nem találtam összefüggést az FT-IR eredményekkel.

Összességében elmondható, hogy a MALDI-TOF MS készülék alkalmas tejsavbaktériumok
faj szintű azonosítására. Az FT-IR pedig megfelelően érzékeny eredményeket tud szolgáltatni
az izolátumok tipizálásához. Érdekes volt az antibiotikumokkal végzett kisérletek
eredményeivel való összehasonlítás. Megfigyelhető, hogy azok az izolátumok, amelyek a
műszeres vizsgálat szignifikánsan nem különböztek egymástól, általában hasonló mértékben
voltak érzékenyek a vizsgált antibiotikumra.



